আরব প্রজাতন্ত্র মিসর একটি আন্তঃমহাদেশীয় দেশ। আফ্রিকার উত্তর-পূর্ব কোণ এবং এশিয়ার দক্ষিণ-পশ্চিম কোণজুড়ে মিসর অবস্থিত। সিনাই উপদ্বীপ দুই মহাদেশের মধ্যে দেশটির স্থল সেতুবন্ধ সৃষ্টি করে রেখেছে। মিসর ভূমধ্যসাগরীয় দেশ। এদেশের সীমান্তে রয়েছে উত্তর-পূর্বে গাজা উপত্যকা ও ইসরাইল, পূর্বে আকাবা উপসাগর, পূর্ব ও দক্ষিণে লোহিত সাগর, দক্ষিণে সুদান এবং পশ্চিমে লিবিয়া। আকাবা উপসাগরের অপর পাড়ে রয়েছে জর্দান এবং সিনাই উপদ্বীপের অপর পার্শ্বে রয়েছে সৌদি আরব। সৌদি আরব ও জর্দানের সাথে মিসরের কোনো স্থল সীমানা না থাকলেও এটা বিশ্বের একমাত্র নিকটস্থ আফ্রো-এশীয় দেশ।